Nog 3 van SA kwalifiseer vir Tokio-Spele | Netwerk24
Deur Wim Pretorius 17 Mei 2021 14:26
Die gewigstoter Kyle Blignaut en die mans se viertal-roeispan het die naweek indrukwekkende vertonings gelewer wat hulle nou sal toelaat om Olimpiese glorie in Julie en Augustus na te jaag.
Kyle Blignaut in 2018 in die o.20-Wêreldkampioenskappe in Tampere. Foto: Gallo Images
Blignaut het die maatband in die Suid-Afrikaanse studente-kampioenskappe tot 21,21 m laat rek om hom by sy boesemvriend Jason van Rooyen, wat onlangs ook sy kaartjie na Tokio bespreek het, aan te sluit.
Blignaut, 'n voormalige o.20-wêreldkampioen dreig al 'n geruime tyd om sy deurbraak op senior vlak te maak, maar hy het al verskeie kere net-net nie die kwalifiserende vereiste gehaal nie.
Hy het egter Saterdag enige twyfel oor sy vermoëns om die Spele-span te haal nek omgedraai toe hy nie net een keer nie, maar twee keer in dieselfde kompetisie Wêreldatletiek se kwalifiserende vereiste van 21,10 m oortref het.
Sy deurbraak was in die vierde ronde met 'n afstand van 21,14 m voordat hy twee pogings later nog sewe sentimeter bygevoeg het.
Van Rooyen was met 'n poging van 20,87 m die naasbeste op die byeenkoms. Hy het reeds op 29 April met 'n afstand van 21,14 m die vereistes oortref.
"Ek is baie bly oor die vertonings die afgelope naweek," het James Moloi, Atletiek Suid-Afrika (ASA) se president, gesê.
Dit kom nadat die naelloper Gift Leotlela ook Vrydag in 'n blitsige 9.94 sekondes vir die 100 m gekwalifiseer het.
"Dit was nie maklik vir ons atlete om tydens die inperking te oefen en aan elite-kompetisies deel te neem nie. Dit is nou 'n wedloop teen tyd vir baie atlete om soveel as moontlik deel te neem," het Moloi bygevoeg.
Dit is nou 'n wedloop teen tyd vir baie atlete om soveel as moontlik deel te neem.
In roei het die manspan van Lawrence Brittain, Kyle Schoonbee, John Smith en Sandro Torrente in Lucerne in Switserland in die Olimpiese kwalifiserende regatta goud gewen.
Hiermee het hulle ook in dié nommer vir die Spele gekwalifiseer.
Smith en Brittain het in die Wêreldkampioenskappe reeds hul plekke as roeipaar bespreek, maar het nou gesorg dat Schoonbee en Torrente saam met hulle na Tokio gaan.
Hulle was onoorwonne in die uitdunne, halfeindronde en eindronde.
In die eindronde het die Suid-Afrikaners vroeg die voortou geneem met Kanada en Frankryk op hul hakke, maar nooit teruggekyk nie.
Ofskoon hulle eindelik net met twee sekondes gewen het, was die Suid-Afrikaners se ervaring deurslaggewend.
"Ons gaan Tokio toe vir een rede en dit is om te wen," het Schoonbee agterna luidens 'n verklaring van TuksSport gesê.
Dié span kan met reg vol selfvertroue wees.
In 2012 in Londen het Suid-Afrika goud gewen in die liggewig-viere, met Smith wat deel van daardie span was.